Cesarhanmun/geonobi-data huggingface dataset:
地名: 東萊 (慶尚道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 東萊 (慶尚道, 都護府)
年: 1478.0

○朔甲午/義禁府啓: "前此逆賊李施愛妾子將孫、妾女子欣非
              珍島官定屬, 將孫
              金化官奴加仇之保授, 欣非
              珍島定屬母莫今保授。 李明孝子哲山
              南海官定屬, 明川人童孝明保授。 韓赫女子萬非、率今
              河東官定屬, 萬非是邑定屬母亏時巨保授, 率今是邑定屬母貴德保授。 李乙奉女子吾莊
              東萊定屬, 是邑定屬母虫介保授。 金滌女子內隱伊昆陽官定屬, 是邑定屬母五月保授。 金宗禮女子萬今
              務安官定屬, 是邑定屬母貴今保授。 李明義女子加獻
              康津官定屬, 定平人崔允義保授。 崔自池子今同
              南海官定屬, 吉城人三寸叔崔自河保授。 班者女子莫非
              咸原站定屬, 是站定屬母介同保授。 徐貴白女子咸原站定屬, 是站定屬母仇叱德保授。 衆伊子同叱金
              積生站定屬, 是站定屬母乙莊保授。 雙龍子亏音金
              積生站定屬, 是站定屬母召史保授。 馬元吉子外同
              積生站定屬, 甲山人一族申成達保授。 金興進女子巨勿
              磨各站定屬, 是站定屬母德天保授。 嚴興嚴女子於郞
              河東官定屬, 洪原人朴明山保授。 金右昌三寸姪每邑同
              機張安置, 利城人外祖閔忠保授。 干吾之三寸姪同良
              咸平官安置, 吉城人母古未保授。 孫田生三寸姪今石
              興陽官安置, 洪原人廉孝仁保授。 崔得敬三寸姪石宗
              長鬐官安置, 是邑定屬父崔氷京保授。 李若同三寸姪玉進
              咸平官安置, 北靑人李玉山妻楊今保授。 上項緣坐定屬人, 以年未滿, 曾付其母及族親, 今旣年滿, 請依前例, 各於其本處定役安置。" 從之。
地名: 東萊 (慶尚道, 都護府)
年: 1487.0

○吏曹判書申浚等來啓曰: "延井冽有才幹, 可任守令。 且已許通, 爲都摠府都事, 故注擬。" 命召臺官, 問曰: "凡人一經坐罪, 則終身不用乎?" 持平崔灌啓曰: "東萊, 倭船來泊處, 財貨所萃, 非貪汚者所宜居。 故請改差耳。" 命議于領敦寧以上。 沈澮議: "百姓之苦樂, 在守令賢否。 井冽若實貪殘, 則不可爲守令, 改差爲便。" 尹弼商、李克培議: "井冽所犯, 果如憲府所啓, 則當此激濁揚淸之時, 不宜授守令之任。" 尹壕議: "井冽在延安時, 雖有所犯, 其後已敍用, 從仕久矣。 今若追論罷之, 則恐無改過自新之路。" 傳曰: "人誰無過? 若一有所犯, 終身不敍則安有自新之理乎? 其召憲府敎之。" 持平鄭錫堅來啓曰: "東萊, 沿海巨鎭, 倭人會處, 慶尙中道以下田稅與奴婢貢布、倭人齎來銅錢皆入于此, 且鎭屬軍卒甚多, 故邑守常擇賢用之。 今井冽材非文武, 行亦貪殘, 使守此邑, 則必生邊釁, 後悔無及。" 傳曰: "井冽將試于他處, 其改東萊。"
地名: 東萊 (慶尚道, 都護府)
年: 1493.0

○傳旨司憲府曰: "戶曹判書鄭崇祖, 於年前李克墩爲慶尙道觀察使時, 司贍寺及東萊、熊川等邑官吏, 責納貢布, 升數過細, 民甚苦之事, 具由啓聞, 禮曹、戶曹同議詳定布子長廣升數, 而今年三月崇祖高其升數, 擅改見樣而責納焉。 故去年貢布, 已輸到京者, 皆未得納, 民怨莫甚矣。 往者, 忠淸道、慶尙兩道田稅, 收納忠州
              可興里, 國家將設倉庫, 抄發軍夫, 安東府出軍一百名, 掌役之吏, 每一名收綿布一匹、米一斗, 摠計綿布一百匹、米一百斗, 給與忠州居鄭崇祖奴子, 約貿正瓦二千張, 而適停可興倉之役, 安東居民等, 欲還受米, 有狀告本邑, 崇祖之奴訴于戶曹曰: ‘奴如約已備正瓦, 倉役雖停, 請依數納官。’ 崇祖不問價之多少, 隨瓦時直貿穀補軍資事, 移文于忠淸道觀察使, 而李克墩欲取還米布, 令安東府使捉致瓦主推問, 則瓦價米布, 一如前數, 克墩移文戶曹問之, 崇祖以已補忠州軍資回報, 克墩再度往復, 而崇祖終不改悟。 以此推之, 則非但此也, 崇祖交通可興倉元居人, 兩道郡邑, 濫收米布, 給付商賈者, 亦必多有之。 司僕納馬價, 御乘馬外竝以諸邑所有綿布充給, 例也, 而崇祖於私奴栢同、石乙山、芿叱達、豆虛未、貴奉、豆加伊, 驛子金成同、興山等所納馬價, 擅令司贍寺題給。 寺員據法更稟, 而崇祖猶不回心, 勒令題給; 用舊蓄新, 載在《大典》, 而今年漕運私船價, 不以舊陳米以新米題給, 罔冒啓請。 崇祖以該曹判書, 多行不法如此, 國家委任大臣之意安在? 其分揀推鞫以啓。"

○壬午/御經筵。 講訖, 司諫表沿沫啓曰: "《詩》云: ‘燁燁震電, 不令不寧。’ 此十月也, 而猶曰變之大者, 況當十一月之候而有此變異, 今雖下旨求言, 恐下無敢進言者矣。 孔子曰: ‘舜好問而好察(通)
                〔邇〕
              言, 隱惡而揚善。’ 釋之者曰: ‘其廣大光明又如此, 則人孰不樂告以善道哉?’ 人君當擇其善者而從之, 其不善者棄之, 若推問言根, 又從而罪之, 則豈聖人舍己從人之義乎? 前日下求言之敎而上疏者, 非但推鞫, 又至於刑訊, 此殿下大失也。 今則言雖不中, 終不推問之意, 更下諭何如?" 上曰: "司諫之言果然。 近來上書被刑訊者誰歟?" 沿沫曰: "如鄭允貞、徐坎元輩上書, 反遭杖訊, 是豈可謂洞開言路乎?" 上曰: "若關國家事, 則雖上疏者, 豈得不鞫? 托於陳言而有他情者亦多有之。" 沿沫曰: "此則已往矣。 請後勿如是。" 掌令楊熙止啓曰: "災不虛作, 由人所召, 天心仁愛人君, 必出災異, 以警懼之。 故人君恐懼修省, 則可以轉災爲祥矣。 遇有災變, 傳旨求言, 大臣待罪, 只例事也。 固當應天以實, 不可徒事虛文也。 近來納諫, 漸不如初。 王子君家, 功役甚鉅, 民怨不貲, 言之者衆而不肯聽納。 其家舍制度, 侈大猶舊也, 材木小則功役歇, 功役歇則民力不困。" 上曰: "其始創高大, 予之失也。 臺諫每言此事, 故已令減其制度, 今何謂侈大猶舊也? 當召繕工監提調問之。" 熙止又啓曰: "慶尙左道水營, 本在東萊縣
              釜山浦, 國家以主將不可與倭人混處, 移置蔚山
              開雲浦, 此則國家措置得宜。 但兵馬節度使之營又在蔚山, 與鹽浦
              倭居密近, 水路則十餘里, 陸路則迤邐而行, 僅二十餘里, 直望甚近, 角聲相聞, 城上旌旆, 亦歷歷可見, 雖國法倭人出入有防限, 不得踰五里, 然久居我土, 禁防稍弛, 則尋常興販, 深入城底, 節度使賢否, 軍情虛實, 無不同知, 脫有變生不測, 節度使先受其敗, 其能制敵乎? 倭奴常自言, 十餘人杖劎踰城而入, 則主將可擒矣。 請移設兵營于內地, 使彼不得窺覘。" 上曰: "當與大臣廣議處置。"
地名: 東萊 (慶尚道, 都護府)
年: 1495.0

○甲午/御經筵。 正言李胄曰: "蔡壽居父喪, 捨墳歸妻鄕咸昌, 將作舍聚材, 而有金之瑞者, 亦士族人, 壽爭橋梁木, 怒而縛之, 幷捉之瑞之妻及老母, 使奴子捽髮而歐之。 又欲囚之瑞, 而邑守適不在, 壽擅囚之。 會有赦, 壽必欲害之, 嗾吏不錄囚徒, 故未得放焉。 之瑞曰: ‘罪重者皆得蒙宥, 而我獨未見放何哉?’ 乃自出。 壽又嗾吏, 托以反獄, 卽還囚之。 聖明之朝, 安有如此之事乎? 此不可不鞫。 鄭光世憚鞫壽, 又當風寒, 不欲遠行, 敢以赦前事, 隱然啓稟, 是亦畏壽而然請擇遣剛明不畏强禦者鞫之, 竝鞫光世。" 從之。 胄曰: "渭原郡守尹良佐唐物貿易事命棄之。 近來贓吏頗多, 有如朔州府使奉禧則在逃, 臨陂縣令李奉孫、北靑判官柳茂、東萊縣令韓萬孫則時方鞫之。 是皆法弛而然, 不可輕棄。" 特進官李季仝曰: "義州距鳳凰城甚邇, 其往還便易。 我國民人憚於徭賦, 必潛投居之, 故臣嘗憂懼。 今高平孫罪雖在赦前, 固當治之, 而其時不點檢官吏, 亦當治之。 且義州人乘小船, 常往還, 請嚴立禁條, 使不得出入。" 王曰: "可議之。" 胄曰: "臺諫以言事詣闕, 每借寓司鑰房, 若合司時, 會於肅章門外, 殊無體貌, 請別修給一所。" 王曰: "甚當。"
地名: 東萊 (慶尚道, 都護府)
年: 1500.0

○領議政韓致亨、左議政成俊、右議政李克均啓: "嚴貴孫本貪婪。 曾爲東萊縣令, 坐盜官物罷。 又爲平安道虞候, 亦以濫竊公物被黜, 其貪濁鄙陋, 人人所共知。 又嘗娶良女, 美則爲妾, 不美則爲奴妻, 以此押良爲賤亦多。 且素無臧獲、資産, 而今則置京外家, 有穀至三四千碩。 致此饒富, 至爲荒唐, 請窮鞫與强盜交通之罪。" 從之。
地名: 東萊 (慶尚道, 都護府)
年: 1507.0

○三公及府院君以上禮曹、兵曹堂上, 會議金駿孫書啓倭奴事, 啓曰: "熊川、東萊、蔚山恒居倭人, 越關限者, 人人自相歐詰, 勿禁事及薺浦、釜山兩鎭兵馬酌定事, 令兵曹磨鍊節目。 當初來接倭人, 薺浦則三十戶, 釜山則二十戶, 鹽浦則十戶定約, 而非徒其倭人子孫, 他倭亦多來接, 其徒日繁, 勢將難容, 其元定戶外刷還事, 令禮曹通諭于島主。 密陽國屯田耕種役軍, 除軍士, 許民幷耕事, 令戶曹施行。"
地名: 東萊 (慶尚道, 都護府)
年: 1508.0

○辛服義、童淸禮, 凌遲處死, 妻子爲奴, 籍沒家産, 朴從善、金上佐、鄭揚貴處斬, 流李惟淸于康津, 平皋副正
              信于海南, 殷正副正
              玉山于東萊, 松山副正
              健于昆陽, 高安正
              精于高城, 朴元宗以下, 至執杖之人, 論賞有差。 百官進箋陳賀, 頒赦中外。
地名: 東萊 (慶尚道, 都護府)
年: 1509.0

○柳洵、朴元宗、柳順汀啓曰: "熊川、東萊等處, 倭奴來居者多, 故我國人物, 如或被擄, 則邊將推考遞差, 例也。 但倭奴出入, 自有關限, 向者不得踰越, 如有犯者, 邊將輒禁抑。 倭奴忌憚, 謀欲謀害邊將, 以之恣橫, 或殺害人物, 焚燒人家, 邊將懼其被罪, 必從所爲。 今熊川縣監, 受決於監司, 伐取材木於加德島, 欲繕治官舍, 蓋所不得已也。 若國家見倭奴恣橫, 必遞邊將, 則倭奴尤肆其毒, 而於國家擇邊將之道, 亦有所礙也。 邊將若與倭奴, 私相貿賣, 以不義之事, 見辱於倭奴, 或人物被掠者, 所當治罪遞職也。 至如因公致敗者, 勿論其罪, 則爲守令亦得行其職, 且以此意, 開諭於倭奴, 則倭奴亦不敢報復私怨, 而爲此恣橫矣。 南方如鹽浦、東萊等處, 守令、萬戶, 以堂上官差遣事, 前者順汀啓請, 而熊川則獨不差堂上。 今縣監曺潤孫乃可當者, 然陞堂上差送事, 在下不敢啓請, 其人物則堂上可當者也。 崔守文, 士族也, 曾爲萬戶, 而乃爲盜賊窩主, 厥罪當誅。 近來江邊六鎭等處, 人物流離, 如豐山、茂山等處, 尤爲虛疎。 今守文, 有武才者也, 可徙於豐山等處以實之。 韓碩同者, 家眷甚多, 可與守文, 同徙豐山、茂山等處。 且徙民逃亡者, 無如此時, 當別爲禁防。 且凡作罪應入居者, 悉徙極邊爲當。" 傳曰: "竝依啓。 但曺潤孫欲陞堂上遣之耶? 欲以他堂上差遣耶? 予未審所啓之意。" 柳洵等復啓曰: "臣等非欲以潤孫, 陞堂上也, 亦非欲差遣他人也。 蓋熊川不可不差堂上, 當自上裁。" 傳曰: "曺潤孫, 今已除授, 不可改, 潤孫遞職時, 以堂上官差遣可也。" 朴元宗啓曰: "各道進上陪來人回馬事, 驛路有弊, 若朝官得回馬下歸, 則其弊滋甚。 今後如兩界及濟州外, 竝勿許回馬文。" 傳曰: "可。"

○傳曰: "曺潤孫等陞堂上事, 今日經筵左右大臣, 皆以爲不可, 予意亦以爲然。 無備禦之方, 而先以堂上差遣, 則倭人性本多疑, 豈無疑惑? 鎭服倭奴在人, 而不在堂上。 蔚山有兵、水使之營, 而守令、萬戶, 亦皆堂上, 則一郡之中, 官職果無等級。 且熊川、東萊等官, 若不賢則已, 如其可用, 則未經箇滿而先遞之, 亦似不可。 其議于三公與府院君以上。"
地名: 東萊 (慶尚道, 都護府)
年: 1510.0

○下倭書契于賓廳曰: "觀此不勝痛心, 欲親見卿等, 聞制勝之策。" 遂御思政殿, 引見三公及府院君、六卿曰: "倭變至此, 何以處之? 所見各異, 其悉陳之。" 領議政金壽童曰: "變生不意, 故各鎭陷沒, 京軍尙未齊到, 兵勢單弱, 不能驅逐。 且鹽浦倭奴, 還入故居, 此亦可懼。" 左議政柳順汀曰: "京軍未歸, 彼强我弱, 故坐見屈辱。 將卒多赴, 則必退去矣。" 右議政成希顔曰: "倭奴大擧入寇, 豈必久留? 彼若能料京軍下來, 則必止接于加德島。 其久留熊川等地者, 欲畢輸米穀耳。" 金壽童曰: "東萊有弓手, 故賊不敢近。 但其通簡, 必外援將士心志, 而欲逞其謀也。" 吏曹判書申用漑曰: "國家昇平已久, 南民聞倭寇, 必奔竄山谷。 雖調本道軍士, 當不及彼倭之數, 須都元帥下歸, 可以鎭南方軍民之心。" 刑曹判書權鈞曰: "倭奴大擧入寇, 而我軍單弱, 故相持日久。 加以南人恟懼, 朝士、守令, 先自搖動, 携家上來, 人民驚駭, 當更加嚴禁。" 柳順汀曰: "禦敵當用銃筒箭, 寇若鴟張, 則當以此爲先鋒, 請令預習何如? 且兵使金錫哲, 將往救熊川, 領兵而退, 其於軍律, 豈不大妨乎? 又許令李海, 出(目)
                〔自〕
              圍中, 此亦不可。" 戶曹判書洪景舟曰: "臣意以柳順汀、成希顔中, 爲都元帥, 壓境長驅, 則士卒恃之爲增氣, 倭寇必退。" 金壽童曰: "都元帥歸慶尙道, 而全羅道脫有倭變, 則使誰主謀乎?" 申用漑曰: "辛允武、朴永文中, 可遣於全羅道。" 金壽童曰: "自今以後, 斷無可和之理, 而鹽浦倭人, 還入舊居, 此事之不可者也。" 上曰: "京軍四百人, 今將下歸。 然兵不在多, 精選武士, 以大臣爲都元帥則可也。" 禮曹判書朴說曰: "黃衡、柳聃年, 雖爲諸將, 不如一大臣。 大臣歸則聲勢自重矣。" 左參贊辛允武曰: "諸將已抄兵得三千四百餘名, 分三等, 又當擇軍官二百, 以備急可也。" 上曰: "須精擇驍勇者用之, 不精則雖多無益。" 柳順汀曰: "以大臣爲都元帥, 則臣與成希顔, 當下歸, 但臣有病, 精神昏耗, 恐不能料事。 且許硡、具之愼, 已爲從事官, 今以臺諫爲辭, 此不可也。" 上曰: "政院云: ‘從事官但掌書記。’ 誰不可爲?" 柳順汀曰: "今者寇在門庭, 不可使人人謀議。" 兵曹判書金應箕曰: "大臣在此則, 兩道應變, 必左右處置。" 金壽童曰: "或云當遣大臣, 或云不可, 須於今夜定之。" 上曰: "都體察使下去, 則可鎭民心。" 賓廳宰相啓曰: "倭人上來在途者, 中路聞變, 則恐刃傷我國人。 且與已肅拜者
                【詣王宮進名拜庭者, 名曰: ‘肅拜。’】
              不同, 請遣人於中路, 剪除何如?" 上曰: "可。"

○慶尙左道兵馬節度使黃衡馳啓曰: "倭奴刦殺釜山浦僉使時, 竝殺軍民, 總一百餘人, 焚燒東平縣民家十二戶, 東萊縣民家一百九十八戶。"

○丙午/御朝講。 持平金禹瑞、獻納成世昌, 論柳聃年、康仲珍、兪懷哲、李繼福、韓亨允等事, 皆不允。 特進官李蓀曰: "向化朴山同介, 居于巨濟, 當倭賊入寇之時, 與吳世翰, 挺身突擊, 斬獲甚多, 故參錄一等軍功, 賞以緜布十五匹, 又特賜熟馬, 國恩至重。 然胡人貴得官爵, 臣意宜賞之以爵矣。 向化則雖無功者, 例授二品, 況有功者乎? 東萊校生仇世安, 開門突敵斬獲之時, 中(創)
                〔槍〕
              戟, 幾死乃蘇, 故論功時, 亦以一等錄啓。 特令褒賞以爵何如?" 上曰: "朴山同介、仇世安等, 更加賞賜可也。" 李蓀曰: "愁隱豆與奴木哈不和, 勢不同居, 若入蒲州, 則必生邊患, 如黃海地廣人稀處, 分而居之爲便。" 上曰: "此事, 承旨李長坤亦言之。 當更使開諭, 觀其勢以處之。"
地名: 東萊 (慶尚道, 都護府)
年: 1521.0

○及第韓忠供云: "臣見, 近來在下之人, 事事奸詐, 至叛逆者累次有之。 臣在千里海上, 逆臣安處謙所爲之事, 萬無相干之路, 但在下之人, 奸詐如此, 故上亦人人而不信。臣被罪下歸後, 他無所聞, 前年四月間, 有所聞之事, 君父間凡所聞知, 無有所諱, 故直告。 退計四、五年間, 金湜、金淨家, 有時歸到。 武士金億濟稱名人, 偶然相見後, 前年正月, 臣謫巨濟, 日不記二月間, 金億濟以書信一度、脯醬一甁、晡肉二、三貼使送云, 居金海, 臣見書後, 還答送。 金億濟書辭, 唯安否而已, 別無所言。 其後, 日不記三、四月間, 金億濟來到巨濟臣所接處, 日已暮。 臣在前, 計料金湜亡命, 湜之所相知之人, 萬一相見, 則臣恐參亂逆之事, 稱醉酒不見, 使宿主人家, 億濟怒其不見己, 稱接他處出歸。 翌朝, 持酒一器還來, 臣不得已出見。 飮酒說話次, 億濟云: ‘近來, 國事大毁, 小人用事, 君子貶斥。’ 等事, 抗憤說話, 因言: ‘金湜逃亡, 合於事理。’ 且云: ‘所居近處雜人等論金湜亡命有罪之事, 吾言無罪, 昔孔子微服過宋, 此亦類是等言, 詰議言之, 其人等風靡不能答。’ 云。 因言: ‘慶州府尹柳仁淑、金海府使朴英、漆原縣監河珽等來會金海府, 留宿飮話, 爭言朝廷之事, 憤怨不已曰: 「在朝之人皆恃李長坤, 遂有此事, 若無此人, 無難事。 今聞, 長坤因沐浴, 東萊下來, 思欲除去。」 云。’ 臣聞言, 卽時抗言曰: ‘何以出如此狂悖之言乎? 到處妄說, 則必生事, 竝陷無罪之人。 大抵, 君父一體。 今人父, 罪責其子, 則其子果可以反亂乎? 深思此理, 明知事理不可如是。 且吾輩皆有奴僕。 厥主罪責其奴子, 則奴子或逃去、或反逆, 於體統何如? 儒者讀書, 必遵其義。 古云: 「父雖不慈, 子不可以不孝。」 亦云: 「爲人臣子者, 不知《春秋》之義, 必陷首惡之名。」 且孔子微服過宋, 只備不虞耳, 非君臣間事。 孔子於君臣間, 豈有背命逃亡之理乎? 汝之凡所言, 皆狂亂悖逆。 如是不已, 必生大禍。’ 反覆論說次, 億濟卽愧赧俯伏, 不出他語。 臣亦不更問金湜去處, 又不問汝之知不知柳仁淑等說話, 節目首尾, 竝皆不問, 仍饋朝飯,警戒送之。 億濟以武士, 不知學理, 臣所言文字間事, 通曉與否, 不可知。 臣今所達言辭, 先後節目, 日月已久, 昏病, 不能盡省, 加減、詳略, 未必盡同其時。 然大槪不外于此, 若問億濟則柳仁淑等說話及臣之爲心, 一一灼知。 臣果有憤怨懷二心, 則仁淑等皆知重鎭近於臣之所在, 聞其事, 豈不相通, 贊助以成乎? 臣自被罪後, 常慮無賴之徒, 懷憤致禍, 臣有兩弟, 使不上京。 臣之常時用心如此, 遠在千里之外, 得與無賴亂逆之事, 情理萬無。 實有二心, 則聞億濟之言, 不與相通, 而與遠在無賴安處謙等相通, 情理萬無。 大抵, 下人多詐, 誣罔 聖明者有之, 故今之所達, 雖不與此事相同, 臣子之義, 不可絲毫有隱諱之事, 故前後所聞, 一一開達。 臣之字參於錄中, 則事之始終論議, 告者必相知之。 面質論辨, 則眞僞卽現。 小臣往巨濟後, 食傷與心疾大發, 未得食飯, 惟酒是賴。 心氣虛困, 飮輒放狂, 殊失拘撿, 常處官府之側, 勢不能避遠。 時時飮酒放散, 及到醒時, 臣亦思念前愆, 深自愧悔。 自金湜亡命後, 不出入官府, 不通外人。" 仍杖訊, 不服。
地名: 東萊 (慶尚道, 都護府)
年: 1522.0

○慶尙左道節度使馳啓曰: "本月十五日, 東萊地鹽場, 有賊倭乘陸突入, 劫奪衣糧, 刺傷十三人。" 傳曰: "倭奴潛竊劫奪而歸, 不知所在, 別無可議之事, 然其諭三公。"
地名: 東萊 (慶尚道, 都護府)
年: 1535.0

○命招益陽君
              懷、利城君
              慣、宜川尉
              南燮元等, 諭之曰: "予曾聞祖宗朝, 厚待宗親至矣, 然不可不敎戒, 故俾年長宗室, 撿擧年少宗親, 或有妄行失道, 或不能制奴隷者, 幷撿擧。 此欲使宗室, 不至於有過, 預爲防閑、杜漸之意也。 且祖宗設宗學本意, 欲使宗親等, 學習知禮義, 此甚美事也。 今則非徒不勤學習, 年少子弟, 各以其意恣行, 尊長不撿飭, 故犯法者多矣。 雖有宗簿寺, 而有司, 則著見於事, 然後推之矣。 尊長須先撿飭, 不至有過, 則大有益於防閑也。 近聞臺論, 伊川君以妾子贖身事, 曾受沐浴之由, 枉道橫行, 又欲見吳琢之婢, 歸於殷栗。 廣川君以娼妓爲妾, 欲受由往東萊, 以驛馬率來云。 宗親子弟, 如是犯法, 皆由尊長不撿飭之故也。 古云: ‘宗室犯法, 不罪則廢法, 罪之則傷恩。’ 是故須預爲防閑, 不至於罪責。 君等體奉予意, 撿飭子弟, 不至於此可也。"
地名: 東萊 (慶尚道, 都護府)
年: 1538.0

○政府、兵曹知邊事堂上同議啓曰: "今觀敬差官所啓, 絶影島
              倭變有無, 事干卞友誠等十三人, 三次窮訊, 一樣發明。 禹明達言: ‘絶影島近處, 曾有其事, 而日月已久, 終將潛息’ 云。 據此料之, 則似非今來倭奴所爲, 且言根出於成達順, 而達順在逃, 更無憑閱。 雖事干招辭, 少有疑端, 若據此加刑, 則恐事未得其實, 而人多殞命。 但朴彦臣, 當初申報兵使時, 去七月初六七日間, 絶影島等處倭人, 與刈草人相戰, 衣糧奪取, 人物殺傷。 東萊縣令處移文回報時, 名不知行路人處聽知。 詔獄推考時, 聞諸卞友誠等, 三變其言, 情甚不直。 依權應昌所啓, 窮推歸一何如?" 答曰: "不小邊事, 傳播虛言, 至爲關係。 朴彦臣三變其言, 窮推歸一至當。 且李芝、兪汝謙等, 兵使差定助防將, 而不卽赴防, 不無其罪。 兵使助防將差定, 與到防日有先後, 雖似各異, 此非違主將之令者矣。 臺諫論啓者, 專以彼倭奴等, 其所騎船, 不卽尺量, 故以此發怒, 殺傷我國人物, 而請更推鞫, 然倭變亦似虛。 若待其道差定到關, 及到防回報以決, 則不無滯獄之理。 其以相當律照定何如? 幷議啓。" 尹殷輔等回啓曰: "李芝、兪汝謙事, 與朴彦臣事不同。 前者臺諫, 旣以軍令解弛論啓, 故本道助防將差(關)
                〔定〕
              及到防日相考回報事, 禁府已行移。 若推彦臣, 則李芝等事, 自當現露矣。 然其待本道回報, 照律何如?" 傳曰: "知道。 朴彦臣事, 依議得施行可也。"
地名: 東萊 (慶尚道, 都護府)
年: 1541.0

○傳于政院曰: "今見慶尙右道兵使
                【方好義】
              啓本,
                【其略曰: "加德島
                  羊塲串建置大鎭, 亏叱浦相援鎭亦設, 而內地各鎭浦軍士, 除出多數入防, 則加德外面, 波惡石險, 不得泊船, 永無倭人留連作耗之患。 永登萬戶致敗, 倭奴猖獗之勢, 正如庚午。 設鎭加德島, 而歲遣船, 亦於左道東萊
                  毛老里, 設館接待" 云。】
              所言甚爲有理, 而事極緊急, 其議于三公以啓。"
地名: 東萊 (慶尚道, 都護府)
年: 1554.0

○癸亥/上御朝講。 知經筵事任權曰: "科擧之事, 自祖宗朝, 已有定規, 今者法條浩煩, 支供多端, 其弊甚鉅。 又於各道, 皆遣京試官, 其爲荒年之費, 亦幾何哉? 如不得已而欲試爲之, 則待豐年爲之, 尙未晩也。" 領經筵事尙震曰: "今者時羅孫,
                【胡人名。】
              獨漏天誅, 每來構釁。 詮聞造山堡被圍之時, 有一胡高聲大呼曰: ‘我乃時羅孫也。 我無得罪於朝鮮, 而擄我三妻。 死者則已矣, 聞一妻生存。 請還給我, 則我無讎怨矣。’ 今來胡女三人中, 必有時羅孫之妻, 而問之則皆諱, 使之嫁夫, 則以死自誓曰: ‘忍結婚於讎人乎?’ 此似烈女之操也。 我國雖存此女, 其何用乎? 昔漢之時, 匈奴爲亂, 以家人女爲公主而給之, 唐
              太宗亦議于房玄齡, 以公主出嫁焉, 皆爲安邊而然也。 此女雖拘留, 不足爲國家之輕重, 則有何嫌於還其土乎?" 參贊官鄭惟吉曰: "當初不作邊釁則善矣, 而使百年昇平之地, 開釁至此者, 以有喜事之人故也。
                【指金舜皋】
              自上其於用人之際, 其難其愼, 有可委者, 則任之專, 而信之篤, 然後乃可以有爲也。 臣曾祖鄭蘭宗, 爲北道節度使, 成廟盡委以北方之事, 臣(袒)
                〔祖〕
              莅軍, 號令嚴明, 不貸下人。 時有不好其所爲者告曰: ‘蘭宗叛。’ 成廟曰: ‘鄭東萊
              
                【鄭蘭宗封東萊君故云。】
              叛乎?’ 旣推其人, 則果誣焉。 成廟命諭之曰: ‘此姦人誣告, 故旣示正刑矣, 卿其安心勿疑。’ 自上苟能得人而任之, 任之而不疑, 則其於備邊, 何難之有?" 尙震曰: "北道之事, 當委遣重臣, 而末世囂囂, 有如告蘭宗之事, 未可知也。 若自淵衷, 擇而委任, 如成廟之待鄭蘭宗, 則庶幾得矣。"
地名: 東萊 (慶尚道, 都護府)
年: 1595.0

○慶尙右道節度使金應瑞馳啓曰: "倭賊, 咸安、鎭海、固城等海, 出沒無常, 山幕焚蕩, 殺害擄掠, 少無(忘)
                〔忌〕
              憚。 因此滋蔓, 將不勝其害, 此意言于賊將, 使之禁斷事, 黃愼處通諭, 則黃愼告于沈遊擊, 遊擊言于行長, 行長言于調信曰: ‘作賊之倭, 累次禁斷, 而恣行 云云’, 極爲痛憤。 令要時羅, 出送于宜寧, 自今以後, 距倭陣二十里外出賊者, 一一捕斬無妨事通告, 則六月晦日, 要時羅出來傳言。 臣令軍官鄭承憲往說曰: ‘汝等累年雄據他國, 固爲强悍, 而今反自定界限, 至爲無謂。 將欲不計界限, 逢輒射殺’ 云, 則時羅答云: ‘違令賊倭, 固是其罪, 死亦無憾。’ 因言曰: ‘平行長一時出來, 沈安頓吾稱名倭將, 專掌撤兵之事, 巡視各陣後, 林郞浦、豆毛浦、釜山、東萊、仇法谷、金海、德橋、安骨浦、巨濟、塲門浦, 則今明間爲先入送。 其餘六陣, 竹島陣仍存。 行長則移陣釜山, 取便水路, 迎接天使。 義智, 則昨日, 城子盡破, 從當燒燼軍幕, 移陣東萊。 加德陣, 則移于行長舊陣。 淸正則以伏兵將, 梁山
              仇法谷移(鎭)
                〔陣〕
              , 待天使, 盡數渡海云。 關白與行長言內, 凡干處置事, 一依沈遊擊及天使指揮, 若無擅定之事云云。 被擄人, 時在各陣者, 則當於入歸時, 一一留置; 已入日本者, 則天使還來時, 亦必刷出。’ 又言曰: ‘行長意欲獨留, 迎接天使, 則關白曰: 「汝豈不念平壤之事乎? 繼援之兵, 不可不置。 汝可詳審事勢, 俾無後悔」’ 云云。 大槪觀其辭意, 則頗有疑懼之狀, 以少無如此之理, 開諭入送。 同日, 金海附賊奴淡連、末叱卜、奴順文、鄭萬、奴春福、方檢七等, 出來言內, 金海、德橋、安骨浦、豆毛浦等處, 賊將撤兵次, 方治行具, 整齊舟(揖)
                〔楫〕
              , 近日入歸云云。 如此不信之徒, 反覆之言, 雖不足取信, 所聞所見, 不可不達, 具由馳啓。"上下備邊司。 備邊司回啓曰: "賊之去留, 情僞叵測, 邊將等不可恃此, 而少緩防備。 整頓兵馬, 日新待變事, 右道監司處, 行會何如?" 上從之。

○接伴使金睟馳啓曰: "昨日天使分付曰: ‘小西飛在城外不便, 可於城中許館’, 卽令得人家移駐。 是日昏, 沈懋時來告天使曰: ‘卽刻行長與小西飛書來’ 云, 天使令小西飛, 持其書, 明蚤來謁。 當日, 小西飛來謁天使, 天使引入下處, 書字問答訖, 天使呼南好正曰: ‘彼處流民, 誰任賑濟?’ 好正對以: ‘李閣老與觀察使, 專管爲之, 而各地府、州、縣官, 亦其責也。’ 天使曰: ‘李閣老, 停當之人, 必能賑活。 但倭之所退, 爾們宜進駐, 招集人民, 復其舊業可也。 我等回來之日, 必須修葺館宇於東萊、釜山、梁山等地, 以候之。 不招集撫賑, 則何以能之?’ 仍袖出小帖, 默語倭賊有無處, 卽夜來金嘉猷等, 稟帖內事也。 好正仍告曰: ‘似聞淸正, 往來釜山、機張之間, 要於老爺乞命云, 有是事乎?’ 天使曰: ‘爾不要管他, 只敎他去。 他去之後, 我將前進。 我非(胡)
                〔糊〕
              塗, 必也停當, 自然妥帖。’ 好正又告曰: ‘金海之竹島, 距釜山頗遠, 而猶不去, 亦未知緣何?’ 天使曰: ‘留五千于釜山、東萊迎接之外, 勿容少留於他處, 我已分付。 不久撤報至, 爾勿疑焉。’" 上下備邊司。 回啓曰: "以金嘉猷帖單所載觀之, 則倭賊之留在諸處者, 都合四萬七千餘人。 前日只留一萬之言, 已爲不驗矣。 賊之情形如此, 而天使一時俱入於嶺南蕩敗之場, 民力物力, 皆非所堪, 必將澌盡而後已, 極爲痛悶。 且海邊居民安集事, 朝廷自初申勑他方之官, 惟此一事, 而相視遲回, 至令倭奴, 告於天使, 發牌督促, 其爲虧損國體, 離散民心極矣。 往者已矣, 今則都體察使, 已在道內, 撫摩之策, 十分詳察擧行, 何如?" 上從之。

○正使接伴使金睟馳啓曰: "沈遊擊, 以十六日上船之奇傳說事及正使令南好正, 調東萊縣令進駐等事, 詰責好正, 至欲棍打。 正使聞此奇, 杜中門, 不許諸官稟事, 而左右之人, 因此嫌煩, 雖有所聞, 不肯說與好正。 兩使及遊擊不協之端若此, 正使凡事, 不欲主管, 雖有通情處置之事, 其勢末由。 乖隔之患, 終爲大事機關之害, 極爲悶慮。 遊擊詰責好正問答之語, 密錄別紙, 同封上送。"
                【小錄曰: "十二月初六日, 遊擊令人招好正, 盛怒曰: ‘爾是南好正乎? 爾一向阻攔天使, 以致至今誤事, 每以倭子某處多少, 某處多少, 眩惑人聽。 爾喫國家二品之俸, 若是壞國家事可乎? 十六日上船之言, 從何出耶?’ 對曰: ‘天使裏面, 張千摠所言, 而朱通事以行長之言, 稟老爺者。 若無根柢, 好正何由得知?’ 遊擊顧問朱元禮曰: ‘是乎?’ 曰: ‘我只言望後, 而不言日字也。’ 遊擊又曰: ‘東萊調官事, 出自何處?’ 好正指元禮曰: ‘爾可答之。’ 元禮始以實對。 遊擊忿罵言: ‘何不先言於我耶? 天使, 只奉命往封而已, 其他幹事, 無秋毫干預。 行長何以此告於天使, 爾何敢傳達天使耶? 爾是一介通事。 黃陪臣在此, 爾何敢擅調東萊官耶?’ 卽令牢子, 持棍伺候曰: ‘我欲殺汝, 便殺汝。 汝以二品之官, 壞國大事, 該打二百。’ 卽呼黃愼以語曰: ‘十六日上船之言, 皆此輩油觜虛言。 天使將棄倭, 而先渡海乎? 此是好正, 速令天使渡海, 回家安坐, 而不管倭之去不去也。 陪臣謂何?’ 好正告曰: ‘張千總尙在, 質之則可知其由。 好正初聞此言, 已知不實。 一倭不留, 載在聖旨, 安敢以回家安坐, 故希天使先渡海乎? 至於倭子多少, 人人皆言。 豈獨好正之所獨言耶?’ 遊擊罵曰: ‘油觜會說, 先棍奴才。 爾在天使身邊, 弄多少舌頭。 前日我取炭十餘包于梁山, 而便說取八百包。 天使將管我乎? 置我於何地乎? 爾說淸正尙有八千, 是爾目見者乎? 壞事者汝也。 爾國徒知天使, 而不知事體, 十分可惡。 爾何徑行文書于東萊官, 而不稟于黃陪臣乎?’ 對曰: ‘淸正則吾不知之。 東萊官, 則分付好正, 調來, 而無分付黃陪臣之語, 故傳諭東萊, 而卽語黃陪臣, 非不告也。 陪臣、好正, 俱是朝鮮之官, 莫非爲國幹事之心, 而初不知有此意外之患, 待死而已。’ 遊擊謂文學曰: ‘爾國殊不知事體。 天使者, 只奉印誥、服色, 往遺關白者, 而少無干涉於幹事。 凡在朝鮮宣諭斡事, 皆我與爾責任也。 人人下手, 他日壞事, 則將若之何? 自今以後, 非我所言, 勿爲聽信。 將此南通事着實處置, 再勿許如是’ 云云。 正使聞遊擊招好正而去, 令人詗而知之, 卽分付止東萊官, 一聽遊擊敎令, 仍杜中門, 不許諸官稟事。 天使分付好正曰: ‘自今以後, 如有遊擊之招, 卽入來告于我, 愼勿去’ 云云。"】
              上下備邊司。
地名: 東萊 (慶尚道, 都護府)
年: 1596.0

○兼忠淸、慶尙道防禦使權應銖狀啓曰: "密陽幼學卞斯循, 被擄入日本, 今因機張
              日光寺僧敬倫之出, 寄送書札, 故謄書上送。"
                【其書曰: "卞斯循再拜謹言于朝鮮國大人先生及諸陣中大小人民。 生, 密陽府寒生布衣也。 歲以十八, 生於國運極否之秋, 未免魚網罹鴻之患, 歲在甲午春被擄。 當初以自死爲心, 而被擄之後, 手足不能自用, 縛牽囚舟, 千萬里滄波海上, 深入不毛之地。 雖欲逃還, 識路無由, 徒爲垂淚, 仰呼蒼天。 生, 出於冠帶之鄕, 早事學文, 今雖爲倭賊之奴, 心則懸望於天一方九重殿下。 一身雖未歸於吾王之地, 而心則不二。 此中凡奇計, 欲細聞通報, 而漠在塞外之天, 魚雁難通。 上年春, (常)
                    〔嘗〕
                  傳白書之簡, 未知傳否? 第以當初賊數十八萬, 同爲結約如商林而戰潰, 故吾國如是見辱。 祖宗社稷之羞恥, 百萬年之下, 何可雪乎? 且非徒此處軍糧、輜物, 絡繹不絶, 釜山、東萊交通附賊之人, 作農貢米於賊, 故賊徒皆言: ‘如此債糧, 則取大明, 如反掌’ 云。 入賊作農之朝鮮人, 甚可痛惡。 且朝鮮雖爲和親, 而賊則頓無撤回之勢, 不如追逐而平之。 被擄朝人, 此處居半, 故朝人昏夜相聚曰: ‘吾國和親, 則吾等盡爲回歸’ 云, 生答曰: ‘不然也。 吾國和親, 則吾等生還舊居之地, 重踏山川之路, 痛哭於父母之墓下, 則於心可以足也, 喜也, 而於國家之義, 則不可也。 吾等, 雖陷塞外之天, 艱苦莫甚, 終乃白骨路傍, 而精魂則可歸於(古)
                    〔故〕
                  鄕云云’, 則諸朝人皆垂淚而已。 大抵賊雖掩陣回來, 而明年如是, 又明年亦如是矣。 今釜山一隅之賊, 如燕巢幕上, 與天兵共力追逐, 則恥可雪也。" 卞斯循, 遐方一布衣也。 久陷賊中, 艱苦萬狀, 而其心不二, 一端向國之誠, 溢於言表, 誠可哀憐。 如黃廷彧、赫, 以勳戚大臣, 忘君媚賊, 無所不至, 曾犬豕之不若, 可謂斯循之罪人也。】
              
            

○金睟
              
                【壬辰之變, 恇怯退遁, 厚招謗言。】
              啓曰: "本月初三日, 臣在慶州時, 南好正自倭營馳到言: ‘昨日上使設宴, 呼義智、沙古也門、飛鸞島法引等三倭將, 饋餉從容, 引問行長之回, 何其久也。 且以謝隆所言之事,
                【謝隆, 唐官, 嘗以訛言, 恐動上使者。】
              發端問之, 三將對有是事, 且所言, 頗似不恭。 上使一面密諭張萬祿等, 齎節符、勅印, 使先出送, 且差李恕等, 往先調寬奠兵, 佯示歡意於倭將, 三更扶醉而歸, 於是日五更, 變着家丁衣服, 騎撥馬遁走。
                【與撥軍馬, 相換。】
              副使, 於昨夕飮酒時, 先已遁去。 一行員役, 皆睡熟不覺, 而好正有意詗知, 艱得脫逃。 至東萊路, 遇正使與中軍官王承烈, 好正泣告馬疲不能前, 則語好正曰: 「爾可與金判書,
                【金睟。】
              三四日馳會王京, 否則會我於義州」 云。 朴義儉得脫與否, 亦不得知之。’ 南好正私書牒呈同封。"
                【好正私書云: "陶學之來聞, 孫軍門兵科, 遼東撫按楊布政, 俱上本, 言封事不停當, 請兵備糧, 以應緩急, 而石尙書恐謝隆在京(楊)
                    〔揚〕
                  播, 故令出送。 尙書家小, 已還本土, 獨留自己, 以當譴責。 二十八日, 謝隆, 以和親、割地、納質、通商四件事, 直陳于老爺曰: ‘此當初徐、謝去時, 僞造印信, 作一約書, 與關白者云。’ 老爺呵曰: ‘何不早言於我, 徑到天朝言之, 使我入此網中耶?’ 隆曰: ‘董應誥、徐治登, 皆以直言被責, 敢不故稟。’ 二十九日, 張忠, 自北京來, 因聞石尙書以爲: ‘我使冊使, 相機前往, 而冊使累報倭情恭順, 故據此題奏而已。 我在京師, 何由得知?’ 多有全推於冊使之意。 因諸衙門上本, 先調二萬兵, 來守鴨綠, 而唯發十萬錢糧如數, 相機攻勦之計而臨准, 一家日夜泣求, 救出老爺之策。 昨日, 福、廣三倭, 又來告天使曰: ‘行長, 以皇女, 將至哄關白, 而今無皇女, 關白大怒, 命夜也士, 起兵四十萬出來云。 今有關白病死之說, 若果爾, 則諸倭必到京, 相攻擊, 爭關白之位, 不暇顧朝鮮與天朝, 此則天幸’ 云云。 老爺聞益城奴白伊之言, 在此之倭, 隨天使過海, 則夜也士所領兵, 卽過來, 分屯王京以下諸地, 而質天使求和親, 定然無疑矣。 此言與廣、福人所言相符, 紛紛傳說, 未知孰是。 不能究確, 心胸起火。 大槪好歹間, 不遠將決。 乞擇善馬, 俱騎卜入送, 則祝手祝手。" 又云: "小的無守死之道, 當圖出奔。 相見老母、家小, 而就罪, 是所甘心。 以馬匹送救, 何如? 云。"】
地名: 東萊 (慶尚道, 都護府)
年: 1598.0

○朔癸未/先是, 贊畫主事丁應泰與楊鎬有隙, 奏劾之, 我國連遣崔天健、李元翼等, 上奏陳辨, 乞令仍留管事, 應泰嗛之, 遂馳奏曰: "臣行次夾江中洲, 見豆忝豐茂, 詢之遼人在途者, 曰: ‘此膏腴地, 收穫數倍西土。 先年, 朝鮮與遼民爭訟之, 都司屢經斷案, 鮮人不平。 萬曆二十年, 遂令彼國世居倭戶, 往招諸島倭奴, 起兵同犯天朝, 奪取遼河以東, 恢復高麗舊土。’ 等語, 臣不勝駭異。 臣行次定州, 而臣從役, 以布數尺, 換鮮民舊書包裹食物, 書名《海東紀略》, 乃朝鮮與倭交好事實也。 自丙戌年遣壽藺, 齎書禮, 達日本
              薩摩諸州及對馬島諸郡諸浦, 或受圖書, 約歲通倭船互市, 或受朝鮮米豆, 至納細布千匹、米五百石于伊勢守, 轉達日本, 皆獻納互市之實跡也。 且國王諸酋使舡有定數, 接待諸使有定例, 倭館使舡大小船夫有定額, 給圖書有職掌, 迎候供宴, 有定儀。 復詳其天皇世系、國王世係, 與夫政令、風俗歷歷指掌, 且假日本之使, 而通給琉球。 又按其圖說, 而熊川、東萊、蔚山其恒居倭戶二千有奇, 畠山殿副官書契中, 明言國王和親。 由是觀之, 紬米之說有據, 而招倭復地之說非虛語也。 不謂關白雄酋, 乃因其招, 而乘其敝, 遂一擧而襲破其國, 則鮮君臣之自貽戚也。 朝鮮應科人習三經, 則旣知《春秋》大義, 當謹奉天朝正朔, 何爲又從日本
              康正、寬正、文明等年號, 而大書之, 且小字分書永樂、宣德、景泰、成化紀年于日本紀年之下則是尊奉日本, 加于天朝, 甚遠, 而書又僭稱太祖、世祖, 列祖、聖上, 敢與天朝之稱祖、尊上等, 彼二百年恭順之義謂何, 而皇上試以此責問朝鮮, 彼君臣將何說之辭? 況其舞文, 訾辱中國先代帝王, 卽其一序, 已自槪見, 朝鮮君臣輕藐中國, 已非一日。 招倭搆釁, 自啓禍戎, 而剛憤求援, 動稱死節。 我皇上恩勤字小, 發帑遣師, 已復還全土界矣。 乃又固爭禮文, 再勤皇上東顧之憂, 且自偸安逸, 移禍天朝, 不知何所底極。 夫邦君無道, 六師移之, 三代不易之大法也。 今朝鮮國王
              
                【姓諱。】
              暴虐臣民, 沈湎酒色, 乃敢誘倭入犯, 愚弄天朝, 復與楊鎬結黨, 朋欺天子, 卽我皇上寬仁, 不忍遽加誅討, 而天鑑祖靈, 必奪其魄, 而斬其後矣。 督臣邢玠、按臣陳效與提督麻貴, 以及(自)
                〔司〕
              道、將領等官, 何乃未勘之先, 今自商計一疏, 扶同欺罔, 明日令人保留, 循私曲庇? 旣陰誘,
                【姓諱】
               差陪臣李元翼, 上疏保留, 頌鎬功德。 大猾許國威承望風旨, 恣逞刀筆, 强寫諸將連名奏疏, 稱訟楊鎬。 乞勑鎭撫, 自將黨賊許國威、彭友德及陪臣李元翼等, 依律鞫問窮究, 來歷明白, 則群奸不得倒持國柄矣。 臣今居鮮, 發奸欺, 恐諸奸又將惑鮮君臣, 爲登山入海之語, 駭人耳目然後, 彼有爵有土, 忍棄世守之國, 蹈亡命之流, 則將奚往? 此, 智者所不能惑也。 伏望皇上, 將臣所奏, 倂進呈《海東紀略》, 勑下廷臣, 秉公評議。 朝鮮君臣是否, 絶倭愚弄中國是否, 絶倭愚弄天朝, 邢玠、陳效、麻貴等是否, 循情扶同欺罔是否, 循私曲庇, 而諸黨奸謀, 自不能掩衆目, 而逃公論也。" 帝報曰: "這所奏朝鮮隱蔽事情, 著差去科臣, 上緊倂勘, 前屢有嚴旨。 東事候勘回之日, 功罪自明, 丁應泰不必再有陳瀆。 其奏內倭事是否, 眞僞一切, 戰守機宜, 著邢玠、陳效、丁應泰、徐觀瀾等, 盡去嫌疑, 虛心會議行擧, 飭以國事爲重, 毋得彼此參差。 見今秋防緊急, 部飭繁重, 蕭大亨安心供職, 俱不許紛紛瀆辭。" 仍催萬世德兼程前去經理。
地名: 東萊 (慶尚道, 都護府)
年: 1599.0

○前刑曹佐郞臣姜沆, 齋沐百拜, 西向慟哭, 謹上言于主上殿下。 伏以, 臣在往年丁酉, 以分戶曹參判李光庭郞廳, 督運楊摠兵糧餉于湖南。 糧餉幾集, 而賊鋒已薄南原, 光庭亦向京師, 臣與巡察使從事官金尙寯, 傳檄列邑, 收召義兵, 思漢之聚者, 僅數百人, 而顧戀家屬, 旋卽解散。 臣不得已舟載父、妻子、兄弟, 遵西海, 以謀西上, 而篙士齟齬, 不能運船, 倘佯海曲, 猝遇賊船。 臣自度不得脫, 與家屬俱墜水中, 艤岸水淺, 盡爲奴倭所執, 惟臣父獨乘別船, 故得免同時俘殺。 分戶曹募粟空名告身數百通, 竝爲淪沒。 奉職無狀, 上辱朝廷, 益無所逃罪焉。 賊認臣爲士族也, 齊縛臣及兄弟於船樓徽纏, 所着手服盡裂, 越三年, 痕未磨滅。 賊遽回船, 至務安縣一海曲, 賊船彌滿數里許。 我國男女, 與倭幾相半, 船船號哭, 聲震海山。 至順天左水營, 賊將一人, 載臣及臣兄濬ㆍ渙、妻父金琫等及臣等家屬於一船, 押送于倭國。 到倭國, 南海道、伊豫道、大津城, 囚置我國被擄者, 無慮數千, 盡爲卒倭廝殺。 新來者, 晨夜啼哭, 曾來者, 或化爲倭, 歸計已絶。 臣以李顯忠挺身南走, 一事開誘, 莫有應者。 至翌年四月晦, 京師竹肆居人被擄於壬辰者, 自倭京逃至伊豫, 洞曉倭奴言語。 臣誘以西歸之意, 其人遂與定計。 以臣了不解倭語, 不帶舌人, 則寸步亦無以自致故也。 遂以五月二十五日, 自髡爲倭語, 乘夜西出, 妻子則紿棄於伊豫, 二兄則約會於豐後, 從臣者, 舌人及妻父金琫而已。 行三日, 潛憩于海上, 竹林中有一倭僧, 年可六十餘, 洗身瀑布, 假眠岩石。 舌人潛告臣等所以來之意, 僧哀嘆再三, 許以船濟臣于豐後, 此舌人橐中銀四錢償債。 臣等喜甚, 從僧下來, 十步之內, 忽逢値渡守者之部曲道兵者, 領卒倭遽至, 知臣之逋播也, 勒還于大津城。 自是之後, 防禁益嚴。 有金山
              出石寺僧好仁, 頗解文字, 見臣哀之, 禮貌有加。 因示臣以其國題判、方輿、職官, 諺錄無餘, 臣旋卽謄寫。 又聞倭僧日雲家, 有其國輿圖, 甚詳備, 因舌人換出, 復以目擊之形勢, 參我國廟算之得失, 而間以愚者之千慮, 竊議於其間。 嗚呼! 敗軍之將, 尙不得不以語勇。 況臣被擄, 偸生於賊窟中, 輒敢饒筆, 犯分論事, 極知僭越, 無所逃罪, 然竊伏惟念, 古之人有以尸諫, 臨死而不忘其君者。 苟有利於國家, 則亦不可以罪人而遂已也。 萬里鯨海之外, 九重獸闥之上, 或未洞燭此奴情狀。 前後使蓋之出入, 不但往還忽遽, 戒禁密嚴, 所得或未詳備, 被擄脫還之人, 又多氓隷之人, 菽粟不分者, 所聞見, 或未的實, 故玆敢冒陳。 倭僧題判中, 以倭諺書塡處, 臣卽以我國諺書謄注, 而蔚山人金福者自言: "都元帥權慄之家奴也, 癸巳秋被擄, 亦來伊豫州。 謀以重貨, 賃倭船西歸。" 故臣卽以所謄錄者, 付其人。 萬一得徹於睿鑑之下, 則扶桑一域, 雖在絶海之表, 而此奴肝膽, 照在八彩之前, 變詐百出之醜奴, 必以明見萬里爲神, 而防禦應接之際, 不無絲毫之裨補矣。 賊以其年八月初八日, 移臣置於(大坂城)
                  〔大阪城〕
                
              , 船行幾滿月, 始至(大坂)
                  〔大阪〕
                
              。 坂者, 倭之西京也。 居數日, 又移臣置于伏見。 伏見者, 倭之新京也。 賊魁旣死, 賊路情狀, 與前日每異。 臣竊恐我朝之注措、改守, 或(共)
                〔供〕
              機會。 因與被虜士人之在倭京者東萊
              金禹鼎、河東
              鄭昌世ㆍ姜天樞、晋州
              姜士後、尼山
              宋廷秀等, 謀取朝夕米, 各貿銀一錢, 因擇舌人之洞曉言語, 莫能辨異國人者, 資其路費船價, 使達于疆域之表, 書未發而群倭已撤還矣。 臣百計謀還, 手無一錢, 不得已傭倭書, 得白銀五十餘錢, 潛買倭船, 陰結壯士十餘人, 與東萊
              金禹鼎等, 共謀西歸。 臣兄濬, 率篙卒、舌人, 以今年三月十二日, 先往船所, 臣與兄渙、妻父金琫及禹鼎等, 未起身時, 水邊之人, 潛告守倭家, 倭奴發卒搜捕, 囚繫二十日, 久乃得解。 舌人二名斬死。 嗚呼! 計窮矣, 技竭矣, 千里萬計, 竝落虛空矣。 豈臣之區區向日之誠, 不足以感動天地, 有此萬端阻礙耶? 嗚呼! 嬴秦棄禮而上功, 仲連欲蹈東海; 武王以仁而伐暴, 伯夷猶餓西山。 況倭何等醜奴, 此地何等絶域, 於我國臣民, 何等讎虜也? 況臣之家世, 自國初以來, 巡問使臣淮伯以下, 越若碩德希顔、希孟, 以及龜孫、鶴孫, 祖、子、孫、兄弟四世, 公卿將相, 其不受一命者, 只臣祖、臣父耳。 臣之從兄昆弟四十餘人, 不識一行書者, 咸以勳臣苗裔, 得免負羽從軍之役, 茂林豐草, 雨露百年。 臣又以漢南布衣, 冒忝科第, 職秩雖下, 履歷雖淺, 而往年甲午秋冬, 猥以銀臺假郞, 入侍便殿者, 幾二十數。 日月之光, 近臨咫尺, 天語溫溫, 降問姓名。 丙申冬, 又忝尙書郞, 自頂至踵, 盡歸造化, 生成大澤, 未報塵垢, 而遽陷於絶域之外, 虺蜮之穴, 一日偸生, 萬死無赦。 鴻毛之命, 豈暇顧惜, 片時之痛, 非不堪耐, 而顧念一時滅名, 有同溝瀆之自經。 上之不能建忠立節, 報補國家, 下之不能明處死, 以留榮名而圖復者, 在昔忠臣烈士之如文天祥、朱序者, 俱不得免。 前史不以爲非, 而予其全節者, 良以身雖被擄, 而所未嘗被擄者猶在也。 臣之陋劣, 雖下古人萬分, 而願忠之志, 不讓古人。 一脈螻蟻之命, 一息尙存, 則犬馬之誠, 萬折不已。 卽當竭節圖還, 就顯戮於王府之下, 縱令身首異處, 猶勝死葬蠻夷。 況醜奴情狀, 已落臣堵中, 萬一天假其便, 釁有可乘, 則卽當以不費之身, 首三軍之路, 憑國家之威靈, 上雪山陵、宗社之辱, 下灑秦臺、燕獄之恥。 此臣之所以耿耿自奮, 腸一夜而九回也。 嗚呼! 遠托異國, 古人所悲, 在歇後語也。 此生餘年, 不敢望復覩漢官威儀, 而生還對馬島, 望釜山一抹, 而朝以至夕以死, 更無絲髮餘憾矣。 其在伊豫時, 所錄倭情及賊魁斃後擬上倭將, 竝錄如左。 伏願殿下, 勿以小臣之偸活無狀, 而竝錄臣言, 陽開陰闔, 雷厲風亂, 間以此書從事, 則於折衝禦侮之際, 豈曰小補之哉? 云云。
地名: 東萊 (慶尚道, 都護府)
年: 1607.0

○諫院啓曰: "軍器寺參奉蘇鳴遠以其生存奴婢, 謂他人打殺, 至於起訟, 要徵殺人之債, 而終乃現露, 其爲情狀, 悖惡莫甚。 請命罷職不敍。 東萊府使李信元自在長興, 嗜酒成病, 及赴本府, 尤事沈酗, 關防重地, 日就虛踈。 如此之人, 不可一日在官, 請命罷職。 明春倭使若來, 則必多策應之事, 其代以有心計者, 勿論職秩高下, 十分擇遣。 通川郡守李覽到任之後, 縱酒爲事, 專廢坐衙, 吏緣爲姦, 民受其害。 請命罷職。 軍器寺乃掌造兵器之地, 而長槍則刃柄皆麤造, 不中於用長; 片箭則以三十箇爲一部, 而或不准其數。 武庫之虛踈至此, 極爲寒心。 請箭、槍次知官員, 竝命罷職。" 答曰; "依啓。"